લોકસાહિત્યની પરખની સાથોસાથ તેની રજૂઆતની કલા પણ મેઘાણીએ કેળવી, કહો કે મેળવી હતી. આથી જ અખિલ હિંદ ચારણ સંમેલનના રાજકોટ અધિવેશન વખતે, બે હજાર જેટલા ચારણોની હાજરીમાં પોણા બે કલાક સુધી મેઘાણીએ ચારણી કથાઓ રજૂ કરી હતી. મેઘાણી બેસી ગયા પછી લીંબડીના રાજકવિ શંકરદાનજી એમને ભેટી પડ્યા અને કહ્યું: ”મેઘાણી ! કળજુગ આવ્યો લાગે છે ! એ સિવાય કાંઇ વાણીયો ગાય અને બે હજાર ચારણો ચૂપચાપ ઘેટાં જેમ સાંભળે એ બને ખરું ?”ત્યારે મેઘાણી સાચકલી નમ્રતાથી કહે છે : ”મુરબ્બી ! આ તો આપનું જ છે. હું તો ચારણોનો ટપાલી છું; બધે પહોંચાડું છું.” મેઘાણી ગયા પછી ગુજરાતનું લોકસાહિત્ય આવા બીજા ટપાલીની રાહ જોતું આજ સુધી હતું ત્યાં જ ઊભું છે.